अजमेर। एंटी करप्शन ब्यूरो ने दावा किया कि उसके पास यूआईटी अध्यक्ष नरेन शाहनी भगत सहित अन्य के खिलाफ कार्रवाई करने के लिए पर्याप्त सबूत हैं। एसीबी इस मामले में रिश्वत के तौर पर प्लॉट और रुपए मांगने पर शाहनी सहित अन्य के खिलाफ सोमवार को मुकदमा दर्ज कराएगी। इसके बाद आरोपियों को गिरफ्तार किया जा सकता है।
मामले में शिकायतकर्ता अजमत खान से यूआईटी अध्यक्ष नरेन शाहनी, कार्यवाहक सचिव निशु अग्निहोत्री, उप नगर नियोजक साहिब राम जोशी की लेन-देन को लेकर हुई बातचीत की रिकॉर्डिग एसीबी के पास है। एसीबी सूत्रों के अनुसार अजमत से शाहनी की सात बार, निशु अग्निहोत्री की चार बार और साहिब राम जोशी की दो बार बातचीत हुई थी।
टेप की गई वार्ता से साफ है कि काम कराने के एवज में प्लॉट और रिश्वत राशि की मांग की गई है। शाहनी ने तो अपने साथ ही पूर्व सचिव पुष्पा सत्यानी को भी एक प्लॉट देने की डिमांड की थी। एसीबी के जांच अधिकारी टेलीफोन वार्ता की रिकार्डिग को पुख्ता सबूत होने का दावा कर रहे हैं।
जांच अधिकारी डीएसपी भीम सिंह बीका के अनुसार सोमवार को मामले में मुकदमा दर्ज हो जाएगा। इसके बाद आरोपियों की गिरफ्तारी संभव है।
‘भैया यह तो सिस्टम है..’
एसीबी के पास मौजूद बातचीत की रिकॉर्डिग के अनुसार नरेन शाहनी भगत और परिवादी अजमत खान के बीच रिश्वत के लेन-देन को लेकर स्पष्ट संवाद है। दोनों के बीच सात बार बातचीत टेप की गई है। इसमें भगत ने अजमत को समझाया है कि भैया यह तो सिस्टम है, इसमें लेनदेन तो करना ही पड़ता है।
मुझे दो प्लॉट और एक प्लॉट पुष्पा सत्यानी को देना पड़ेगा। सत्यानी अपने कई काम में मदद करेगी। उधर अजमत इस डिमांड को ज्यादा बताते हुए कम करने की गुजारिश बातचीत में कर रहा है। बातचीत में प्रॉपर्टी डीलर मनोज गिदवानी और महेश अग्रवाल की भूमिका का भी उल्लेख है।
hin_Deva hin_Deva hin_Deva hin_Deva hin_Deva hin_Deva hin_Deva